**HANKESUUNNITELMA**

**Lähe völhjyyn -teemahanke** (hankkeen nimen kirjoitusasua tarkennettu)

Hankenumero: [92502](https://hyrra-vk.mavi.fi/#/hanke/92502)

Lomakkeen yläreuna

**Hakija:** Outokaira tuottamhan ry

**Hankkeen tarve ja tausta**

Leader -toimintatapa luo laajoja verkostoja ja yhteistyökumppaneita niin kotimaassa kuin Euroopassakin. Hyviä käytäntöjä on tapana levittää toisille ja asioita benchmarkataan puolin ja toisin. Leader-ryhmä Viisarin alueella on toteutettu Visiitti -teemahanketta, jossa on menty hakemaan oppia muualta. Tämän toimintatavan toi Outokairan alueelle Kyyjärven entinen kunnanjohtaja, joka palasi kotiseudulleen Pelloon kunnanjohtajaksi. Ajatus vastaavasta teemahankkeesta tuntui istuvan tänne erityisen hyvin. Aiheesta on keskusteltu niin torniolaisten, ylitorniolaisten kuin pellolaistenkin keskuudessa ja se on saanut tosi innostuneen ja hyvän vastaanoton. Teemahankkeen hallinnollinen kankeus ja suuritöisyys hieman mietityttää mutta sen vuoksi hankkeelle haetaan koordinointiosuutta.

Tavanomaisesti opintomatkat ovat mukana hankkeissa omana toimenpiteenään. Matkat liittyvät usein hankkeen teemaan; toisin sanoen, käydään tutustumassa hankkeen teeman mukaiseen toimintaan tai kohteeseen. Opintomatkat profiloituvat juuri kyseisen hankkeen mukaan, jolloin se ei välttämättä kohdennu samassa määrin hankkeen ulkopuolisille toimijoille, siitäkin huolimatta, että opintomatka olisi kaikille avoin. Samasta profiloinnista johtuen osa toimijoista voi myös vierastaa osallistumasta jonkun tietyn hankkeen opintomatkalle. Toki hankkeen tiedottamisella voidaan vaikuttaa tähän, mutta valitettavan usein hankkeiden opintomatkoille osallistuvat vain hankkeessa muutenkin aktiivisesti toimivat tahot. Toinen hankkeisiin sisällytettyjen opintomatkoihin liittyvä ongelma on niiden jälkijättöisyys ja se, että ne toteutetaan valmiiksi asetettujen raamien puitteissa.

Hankkeen toteuttaja on jo hankesuunnitelmassa joutunut jollain tavalla rajaamaan joko matkan kohdetta, osallistujamäärää tms. Maaseudun toimijoille opintomatkat tuodaan ikään kuin valmiiksi tarjottimella, jolloin niitä ei välttämättä osata hyödyntää kaikessa määrin. Harvemmin törmää sellaiseen hankkeeseen, jossa toimijoille annetaan ns. vapaat kädet opintomatkan suhteen. Lähe völhjyyn -teemahanke vastaa tähän tarpeeseen. Lisäksi yhtenä haasteena hanketoimijoiden aktivoimisessa on uusien ideoiden ja kehittämisnäkökulmien löytäminen. Hakijat törmäävät hakuvaiheen ideoinnissa usein haasteeseen, että hankkeesta tulisi löytyä selkeä kehittämisen näkökulma ja jotain uutta pitäisi luoda - normaalia toimintaa kun ei voida hankerahoin tukea. Hankeaihioita haetaan erilaisten työryhmien ja -pajojen kautta, jotka ovat hyviä keinoja ideoiden etsimiseksi - toteuttajataho niistä jää kuitenkin usein puuttumaan.

**Lähe völhjjyyn -teemahankkeen toimenpiteet** eli matkat voidaan nähdä toimivan tällaisina pajamaisina hankehautomoina. On todennäköisempää, että hanke toteutetaan, jos sillä on alusta alkaen selkeä päämäärä ja toteuttajataho. Usein tuo päämäärä on vielä hataralla pohjalla vielä hakemusvaiheessa, eikä sitä osata muotoilla selkeästi. Opintomatkoilla vastaantulevat oivallukset edesauttavat ydinjutun löytämistä ja kenties siinä piilee jo uuden hankkeen alku. Sitoutuminen on myös voimakkaampaa, kun osallistujat ovat olleet jo alusta lähtien mukana hankkeen suunnittelussa sekä kokeneet ja nähneet yhdessä matkan havainnot, joiden pohjalta lähdetään etenemään uutta päämäärää kohti.

**Hankkeen tavoitteet**

Lähe völhjyyn -teemahankkeella aktivoidaan ja vauhditetaan Outokairan toiminta-alueen tekijöitä hakemaan uusia oivalluksia oman toimintansa kehittämiseen. Näillä on myös myönteisiä vaikutuksia yleensä alueen palveluihin. Hankkeen toimenpiteillä aktivoidaan kehittämiseen vuorovaikutteisen oppimisen ja uusien oivalluksien kautta. Teemahankkeen hyödynsaajien joukko on erittäin monipuolinen, joten hankkeen vaikutuksien odotetaan kattavan maaseudun palvelut laajasti kyläyhdistyksistä yrityksiin. Lähe völhjyyn -teemahanke tukee monipuolisesti paikallista kehittämis- ja yhteistyötä.

Hanke avaa uusia näkökulmia hanketoimintaan ja hanketoimijoille. Usein hankkeiden heikkoutena on näköalattomuus, jolloin useat tekevät samaa kuin naapuri. Tällä hankkeella tavoitellaan avoimuutta, ennakkoluulottomuutta ja uusia avauksia maaseudun kehittämiseen. Tavoitteena on saada aikaan 15 yhteisöjen ja yritysten tarpeisiin vastaavia hankkeita, joilla em. tavoitteisiin päästään. Tavoitteena on, että näistä 5 on uusia hakijoita. Outokaira tuottamhan ry:llä on oikeus päättää, ettei alahankkeita toteuteta, mikäli hakemuksia tulee niin vähän, ettei hankkeen toteuttaminen ole järkevää.

Hankkeen tuloksena Outokairan toiminta-alueen yhteisöjen toiminta- ja elinympäristö virkistyy uusien kokeilujen aikakauteen. Teemahanke herättää positiivista uteliaisuutta toimijoissa, kyseenalaistaa sopivissa määrin perinteiset toimintatavat ja rohkaisee uusiin kokeiluihin. Outokairan toiminta-alueen toimijoiden yhteistyökenttä laajenee, uudet toimintatavat tukevat tuotekehitystä ja kontaktit rohkaisevat kansainvälistymiseen. Kansalaisyhteiskunnan ja yrityksen mahdolliset uudet yhteistyökuviot palvelevat yhteisöllistä ilmapiiriä ja monipuolistavat palveluita. Lähe völhjyyn-teemahanke edistää maaseudun elinvoimaisuutta kannustamalla toimijoita yhteistyöhön toimintaympäristönsä kehittämiseksi.

**Hankkeessa toteutettavat toimenpiteet ja kuvaus valintamenettelystä**

Teemahanke koostuu koordinointiosasta ja toimenpiteistä. Toimenpiteiden koko voi olla 1.500-15.000 euroa. Outokairan tuki toimenpiteille on 80 %. Yksityinen rahoitus voi koostua ainoastaan rahallisesta panoksesta. Yksityistä rahoitusta ei voida kattaa vastikkeettomalla työllä, koska teemahankkeen toimenpiteet toteutetaan matkoina ja matkalle osallistuminen ei ole talkootyötä.

**Toimenpiteet ovat matkasuunnitelmia**, joiden tavoitteena on esimerkiksi:

 - uusien yhteistyökontaktien hakeminen ja aito verkostoituminen

 - sellaisten hyvien käytäntöjen benchmarkkaus, joita aiotaan kokeilla ja soveltaa matkan jälkeen omassa toiminnassa

- edistää kansainvälistymistä

 - perehtyä seudun muiden toimijoiden kanssa esimerkiksi kansallisiin ja kansainvälisiin tapahtumiin ja messuihin liittyvään osaamiseen

 - hakea omaan toimintaympäristöönsä uudenlaista toimintaa ja avauksia, pörröjä ideoita

 - haetaan uutta tietotaitoa ja ratkaisuja ajankohtaisiin kysymyksiin.

Jokainen toimenpiteen toteuttaja esittää hakemusvaiheessa matkasuunnitelman. Matkasuunnitelmassa selkeästi ilmaistaan arvio matkan osallistujamäärästä (min. 5 hlöä) ja taustaorganisaatiosta, toimialasta tms., kustannuksista ja niiden kohtuullisuudesta, matkan kohde ja sen valinnan perusteet, toimenpiteelle asetetut tavoitteet ja odotukset sekä suunnitelma jatkotoimista. Yksi toimenpide voi sisältää useamman matkasuunnitelman maksimikustannusten puitteissa.

Matkasuunnitelmassa painotetaan erityisesti perusteluita matkan tarpeellisuudelle ja kuinka se eroaa tavanomaisesta toiminnasta. Matkalle asetettujen tavoitteiden tulee olla konkreettisia. Jokainen toimenpiteen toteuttaja laatii matkan jälkeen raportin, jossa selvitetään matkalle ennakkoon asetettujen tavoitteiden ja odotuksien toteutuminen.

Toimenpiteissä tuettavat kustannukset:

 - tarpeelliset ja kohtuulliset matkakustannukset (kuljetus- ja majoituskustannukset)

 - matkustusasiakirjoista aiheutuvat kustannukset, esim. viisumi

 - vakuutusmaksut (ryhmävakuutus, pl. matkatavarat ja henkilökohtaiset vakuutusmaksut)

 - matkaohjelmaan liittyvät kustannukset (sisäänpääsymaksut yms.), (huom! ei ruokailukuluja)

 - opaspalvelut

 - tulkkauspalvelut

Matkajärjestelyt voidaan ostaa myös pakettiratkaisuna ulkopuoliselta matkanjärjestäjältä (ruokailukustannukset eivät tällöinkään ole tukikelpoisia).

Toimenpiteessä **tuen ulkopuolelle jäävät kustannukset**: Palkkakustannukset; toimijoiden tavanomainen toiminta, esim. vakiintuneet messumatkat; epärealistiset ja kohtuuttomat suunnitelmat; suunnitelmat, joiden kohtuullisuutta ei voida todentaa; kustannukset, jotka eivät ole välttämättömiä matkan toteutumisen kannalta; ruokailukustannukset; vastikkeeton työ (talkootyö); investoinnit; päivärahat ja vastaavat.

**Saapuneet hakemukset (toimenpiteet) arvioidaan ja laitetaan järjestykseen seuraavien kriteerien perusteella**:

Kaikkia toimenpiteitä koskevat **pakolliset kriteerit**:

* Tuen hakija on Outokairan alueella toimiva yksityisoikeudellinen tai julkisoikeudellinen yhteisö tai säätiö (esim. kunta, kehittämisyhtiö, yhdistys, järjestö, osuuskunta)
* Toimenpiteelle on asetettu selkeät, realistiset tavoitteet
* Toimenpiteet kohdistuvat Manner-Suomen maaseudun kehittämisohjelman toimenpiteeseen 7 Peruspalvelut ja kylien kunnostus maaseutualueilla alatoimenpiteeseen 7.4. paikallisten palveluiden kehittäminen, vapaa-aika ja kulttuuri mukaan luettuina
* Tuettava toimenpide on Outokairan kehittämisohjelman painopisteiden mukainen
	+ Paikallinen kulttuuri ja paikalliset elinkeinot
	+ Kädentaidot ja taide
	+ Ruoka
	+ Uusiutuva energia
* Toimenpiteellä haetaan uusia yhteistyömalleja, verkostoja ja benchmarkataan hyviä käytäntöjä.
* Toimenpide tukee paikallisten toimijoiden yhteistyötä
* Hakemus on toimitettu Outokairalle hakuaikana ja sitä on tarvittaessa täydennetty pyydettyyn määräaikaan mennessä ennen valinnan suorittamista
* Tuen hakijalla on riittävät taloudelliset edellytykset toteuttaa hanke määrätyssä ajassa; toimenpiteiden toteuttajien on esitettävä selvitys hankeaikaisesta rahoituksesta (pl. julkishallinnon organisaatiot). Toimenpiteille ei myönnetä ennakkoa.
* Tuettava toimenpide on realistinen (huomioiden etenkin kustannusten kohtuullisuus ja tavoitteiden realistisuus).

**Pakollisten kriteereiden lisäksi toimenpiteiden valinnassa painotetaan**:

* Toimenpide edistää Outokairan kehittämisohjelman läpileikkaavia teemoja Kansainvälistyminen, nuoret ja rinnalla kulkeminen (0-3 pistettä)
* Toimenpiteen hyötyjä voidaan monistaa ja jakaa alueella laajasti (0-3 pistettä)
* Toimenpide lisää ja laajentaa alueen yhteistyöverkostoa (0-3 pistettä)
* Toimenpide tuo alueelle uusia toimintamuotoja (0-2 pistettä)
* Hakija, joka ei ole aiemmin hakenut Outokairan Leader-rahoitusta, saa enemmän pisteitä (0-3 pistettä).

Pakollisten kriteerien täyttyessä **toimenpiteet laitetaan järjestykseen painotuksista saatavien pisteiden** perusteella, josta muodostuu toimenpiteiden rahoitusjärjestys. Mikäli samoilla pisteillä on enemmän hankkeita kuin toimenpiteille on varattu rahoitusta, hallitus voi vähentää hankkeeseen hyväksyttäviä kustannuksia. Mikäli joissain toimenpiteissä on useampia toimenpiteitä, voidaan joitakin osia karsia pois painotusten perusteella. Toimenpiteiden pisteytyksen ja päätöksen rahoitettavista toimenpiteistä tekee Outokairan hallitus.

**Yhteys Manner-Suomen maaseudun kehittämisohjelmaan sekä alueelliseen ohjelmaan tai paikalliseen strategiaan. Miten aiemmat hankkeet on huomioitu?**

Manner-Suomen maaseudun kehittämisohjelmassa kannustetaan toimijoita etsimään innovatiivisia ja uudentyyppisiä ratkaisuja maaseudun haasteisiin sekä tehostamaan ja muuttamaan toimintatapojaan. Outokairan kehittämisstrategiassa innostetaan uudenlaisten toimintatapojen toteuttamiseen. Aiemmissa hankkeissa on tehty hankekohtaisia opintomatkoja sekä uudenlaisten asioiden ideointia mutta tällä toimintamallilla ei ole aiemmin kokeiltu innovatiivisuuden lisäämistä.

**Toiminta-alue, kohderyhmä, hyödynsaajat sekä aikataulu (**Tämä on alustava suunnitelma aikataulusta)

Tuen hakijoina voivat olla Outokaira tuottamhan ry:n alueella toimiva julkis- tai yksityisoikeudellinen yhteisö tai säätiö (mm. kunta, kehittämisyhtiö, yhdistys, järjestö, osuuskunta). Toimenpiteisiin osallistujat toimivat Outokairan toiminta-alueella. Hankkeen toteutusaika on 15.2.2019-31.3.2021. Kevät käytetään hankkeesta tiedottamiseen. Toimenpiteiden hakuaika on n. 2-3 kk. Toivotaan, että haku saadaan avattua keväällä 2019 siinä vaiheessa, kun hakuprosessi antaa myöten. Hakuaikana tehdään hankeneuvontaa ja vastaanotetaan hakemukset ja pyydetään tarvittaessa lisäselvitykset. Outokairan hallituskäsittely menee arvion mukaan syksyyn 2019, jonka jälkeen tehdyistä päätöksistä tiedotetaan hakijoille. Syksyllä 2019 alahankkeiksi valittujen hankkeiden vastuuhenkilöille pidetään ohjaus- ja koulutustilaisuudet. Tässä yhteydessä sovitaan myös maksatusten hakuajoista. **Toimenpiteiden toteutus voi alkaa Outokairan kanssa tehtävän tuensiirtosopimuksen jälkeen omalla riskillä ennen ELY-keskuksen päätöstä.** Hankkeen aikana toteuttajia ohjataan toteutuksessa ja maksatuksen hakemisessa. Toimenpiteiden viimeinen toteutuspäivä on 30.9.2020. Loppumaksuhakemus liitteineen ja raportti on toimitettava Outokairalle 31.10.2020 mennessä. Myöhässä saapuneita maksuhakemuksia ei hyväksytä. Outokaira tuottamhan laatii koko hankkeen loppuraportin ja maksuhakemuksen sekä tiedottaa hankkeen tuloksista ja vaikutuksista.

**Miten hankkeen toteutumista arvioidaan? Miten hankkeessa syntyvää toimintaa jatketaan hankkeen päättymisen jälkeen?**

Hankkeen toteutumista arvioidaan hankesuunnitelmassa asetettuihin tavoitteisiin peilaamalla, kiinnittäen erityisesti huomiota siihen, mitä uutta hankkeen kautta on tuotu ja tuotettu Outokairan toiminta-alueella. Outokaira toteuttaa sähköisen kyselyn, joka lähetetään toimenpiteiden toteuttajille ja osallistujille toteutuksen jälkeen. Kyselyssä vastaajia pyydetään arvioimaan teemahankkeen tuomaa hyötyä, toteutustapaa ja tuloksia. Jokaisen toimenpiteen toteutumista arvioidaan toteuttajien toimittamien raporttien perusteella. Koko teemahankkeen laadullinen arviointi tehdään kootusti hankkeen päätyttyä raporttien ja kyselyiden tuloksien perusteella. Toimenpiteiden toteuttajia pyydetään jo hakemusvaiheessa kirjaamaan matkasuunnitelmaan suunnitelmat myös jatkotoimenpiteistä. Matkasuunnitelma otetaan huomioon rahoitettavien toimenpiteitä valinnassa.

**Tiedottaminen**

Hankkeen tiedotuksesta vastaa Outokaira. Se tiedottaa hankkeen valmistelusta omien kanaviensa (nettisivut, tiedotteet, tilaisuudet, tapaamiset) kautta. Toimenpiteiden hausta, hakuprosessista ja siihen liittyvistä materiaalien toimittamisesta tiedotetaan pääosin Outokairan nettisivujen kautta, lehti-ilmoituksin, sähköpostein sekä eri tilaisuuksissa.

Hankkeen toteutusaikana tiedotetaan ja ohjeistetaan toimenpiteiden toteuttajia hankkeen raportointiin ja maksatukseen liittyvistä asioista.

Toimenpiteiden toteuttajat hakevat osallistujat toimenpiteisiin ja huolehtivat yksityisen rahoituksen toteutumisesta. Toimenpiteiden toteuttajille on siten oma vastuunsa tiedottamisesta. Toimenpiteiden toteuttajat vastaavat osaltaan raportoinnista Outokairalle sovitun aikataulun mukaisesti.

Hankkeen hallinnoija (Outokaira) vastaa raportoinnista ja tiedotuksesta rahoittajalle. Hankkeen tuloksista tiedotetaan alueella paikallisen median välityksellä sekä eri tilaisuuksissa. Toimenpiteitä kannustetaan tiedottamaan oman toimenpiteensä tuloksista parhaaksi katsomallaan tavalla, esimerkiksi omissa uutiskirjeissään ja paikallismedioissaan.

Lomakkeen alareuna